Søndag aften kom cirka ti unge mellem 15 og 20 år op at slås på Islands Brygge i København

Ved du noget? Tip os på 1224@eb.dk eller SMS/MMS på 1224 (koster alm. takst)

Fire politivogne blev sendt afsted til Islands Brygge i København, da der var anmeldelser om et slagsmål blandt cirka ti unge mennesker i alderen 15 til 20 år.

Indblandet var både piger og drenge.

- Der har været nogle uoverensstemmelser, nogen er blevet skubbet i vandet, og det har så gjort nogle andre sure. Også eskalerede det derfra, siger Henrik Stormer vagtleder hos Københavns Politi til Ekstra Bladet.

Han beretter, at der var tale om et decideret slagsmål med flere involverede parter.

- Der er en, der er blevet slået med et baseballbat, og en der er blevet truet med en knus flaske, siger Henrik Stormer.

Alligevel var der ifølge politiet ingen der måtte forbi skadestuen.

Sigtet for vold

Politiet valgte at anholde og sigte en 17-årig dreng for vold.

- Derudover blev to sigtet for at blande sig i politiforretning - det vil sige give gode råd på en irriterende måde, siger vagtlederen.

Ved slagsmålet er der tre ofre, hvor nogen af dem ønsker at anmelde episoden, mens andre ikke vil.

Det er stadig uklart om slagsbrødrene kendte hinanden i forvejen.

På stedet var der også en mindreårig pige, som politiet valgte at køre hjem til forældrene.